אמיצים

אמיצים (ראשי תיבות: אמי"צים – אלמנים, אלמנות ויתומים צעירים) הוא ארגון חברתי-התנדבותי הפועל בישראל למען אלמנים ואלמנות צעירים ויתומיהם, במשפחות שחוו אובדן בן/בת זוג בנסיבות אזרחיות רגילות (לא במסגרת שירות צבאי או פעולת טרור) הארגון הוקם ביולי 2017 על־ידי הדס דיסין-גליק שהתאלמנה בגיל 29 ונותרה עם ארבעה ילדים קטנים. מאז הקמתו הפך "אמיצים" לגוף מייצג עבור אלפי משפחות שכול אזרחי בישראל, ומספק להן תמיכה רגשית, חברתית וייעוץ בסוגיות משפטיות וביורוקרטיות. נכון ל-2025 חברים בארגון כ-2,500 משפחות (המונות כ-6,000 ילדים יתומים), מתוך כ-17,000 משפחות צעירות בישראל שבהן אחד ההורים נפטר בטרם עת. בשנת 2024, כתוצאה ממאמצי הארגון, חוקקה כנסת ישראל את חוק יום משפחות היתומים בישראל התשפ"ד, שמציין את כ"ה כסלו, נר ראשון של חנוכה כיום ציון שנתי לחיזוק מעמדן ולהעצמתן של משפחות האלמנים, האלמנות והילדים היתומים בישראל.

 רקע והקמה 
הארגון קם מתוך ההבנה שעד אותה עת לא היה מענה ציבורי או לאומי לצרכים של משפחות אלמנים ואלמנות צעירים עם ילדים יתומים שאינם זכאים לסיוע במסגרת ארגוני שכול ממלכתיים. הדס דיסין גליק יזמה את הקמת "אמיצים" לאחר שחוותה בעצמה התאלמנות בגיל צעיר, והרגישה "שאין מישהו אחד בעולם שמבין אותי" כלשונה. במהלך לימודי קולנוע שערכה, נחשפה לפער בטיפול החברתי, החברה הישראלית התמקדה בסיוע לאלמנות ויתומי צה"ל ופעולות האיבה, בעוד אלמנות ויתומים מסיבות אחרות נותרו ללא הכרה ותמיכה מתאימה. ואכן, ארגון "אמיצים" הוא הארגון הראשון בישראל שהוקדש לקהילת אלמנים, אלמנות ויתומים צעירים מכלל המגזרים. בהקמתו חברו לדיסין מתנדבים נוספים, מתוך רצון להקים קהילה תומכת ולהעצים הורים שכולים צעירים להתמודד עם האתגר של גידול ילדים לבדם.

בשנת 2019 נישאה הדס דיסין ליהודה גליק, שגם הוא התאלמן לאחר פטירת רעייתו הראשונה. מאז פועלים בני הזוג דיסין-גליק יחד בהתנדבות מלאה בניהול והרחבת פעילות העמותה. הארגון פונה לקהל מגוון ללא הבדל דת, מגזר או נטייה: בין חבריו אלמנים ואלמנות דתיים וחילונים, יהודים וערבים, ואף בני ובנות זוג חד-מיניים שאיבדו את בני זוגם. ייחודו של אמיצים, כאמור הוא בכך שאינו מבחין בין נסיבות האסון שפקד את המשפחה – קבלה לארגון פתוחה למשפחות שאיבדו הורה עקב מחלה, תאונה, התאבדות או כל סיבה אחרת. זאת בניגוד לארגוני שכול ותיקים יותר, כדוגמת ארגון אלמנות ויתומי צה"ל המייצג אך ורק אלמנות ויתומים שבן זוגן או אביהם נהרג במסגרת שירות צבאי או ביטחוני. בהיעדר מענה ממסדי, "אמיצים" שם לו למטרה לשמש רשת תמיכה קהילתית עבור הורים ויתומים אלה, לחזק את מעמדם בחברה ולפעול לתיקון האפליה בהכרה ובזכויותיהם.

 חזון ומטרות 
מטרות הארגון הרשמיות הן:

הארגון מדגיש שהוא אינו רואה את עצמו כממוקד בסיוע כלכלי-פיזי בלבד, ושגם משפחות אמידות משתתפות בפעילויותיו ומוזמנות אליו, מטרתו המוצהרת של "אמיצים" היא לחזק את ההורה הנותר במשפחות שחוו אובדן, ולאפשר לו לתפקד כהורה יחיד באופן המיטבי עבור ילדיו.

הגישה העומדת בבסיס פעילות העמותה היא חיזוק התא המשפחתי: הארגון דוגל בכך שילדים יתומים זקוקים לתחושת שייכות, זהות ו"גב" יציב מהבית, ועל כן החברה חייבת לתמוך בהורה היחיד שנשאר כדי שיוכל לשמש עבורם משען חזק למרות חסרונו של ההורה השני. בניגוד לסיוע מדינתי מצומצם (כגון קצבאות שארים ותמיכה רק במקרים מוגבלים), הארגון שואף לספק תמיכה חברתית ורגשית רחבה לכל המשפחות הזקוקות לכך, ללא תלות במצבן הכלכלי. בין השאר, מקדם "אמיצים" הכרה חברתית ופרלמנטרית במשפחות האלמנים והאלמנות הצעירים כקבוצה ייחודית בחברה הישראלית, הזכאית להתייחסות ולסיוע ייעודיים מצד המדינה והציבור.

 פעילות הארגון 
 פעילות בשטח 
בשנים הראשונות הארגון פעל באמצעות מתנדבים בלבד בעיקר בארגון "הפנינגים" מפגשים למשפחות באזורים שונים בארץ, שבהם, לצד פעילות מהנה לילדים, התקיימו קבוצות תמיכה וסדנאות סיוע נפשי ובירוקרטי לאלמנים, עם השנים הפעילות הלכה והתמסדה, וכיום היא מתקיימת בצורה סדורה יותר. מטה הארגון שוכן כיום במועדון אמיצים בצומת פת, ירושלים.

 מועדוניות 
הארגון מפעיל מועדוני מפגש חברתיים בערים ירושלים, פתח תקווה ועפולה אחת לשבוע, המספקים להורים ולילדים מרחב תומך וביתי. המפגשים נערכים באווירה בלתי פורמלית, עם כיבוד ופעילויות לילדים, ומאפשרים להורים מנוחה, שיתוף בהתמודדות היומיומית ויצירת רשת חברתית עם אנשים במצב דומה. במסגרת המועדונים המתנדבים מפעילים את הילדים (בסדנאות יצירה, משחק, חגיגת ימי הולדת וכדומה) כך שההורים יכולים להתרווח, לשוחח ולחלוק חוויות ללא דאגה לילדים.

 חנוכה 
הארגון מחלק מידי חנוכה באמצעות מערך מתנדבים ענף ותוך הסתייעות בעמותות שונות "חבילות אור" חבילות שי לילדים מתחת לגיל 16, המיזם החל בשנת 2020, בשנת 2023 חולקו 3000 חבילותבשנת 2025 הארגון חילק כך חבילות ללמעלה מ־5000 יתומים.

גם בחגים אחרים כמו פורים וראש השנה מחולקים מארזי מתנה ומשלוחי מנות לכ-1,500 משפחות בכ-250 יישובים מצפון ועד דרום, כדי לחזק את המשפחות ולשלב אותן בחגיגות למרות האובדן.

 מיזם לל"י 
הארגון מקיים מדי שנה מאז שנת 2022 מיזם בשם לל"י (ליצן למשפחות יתומים) ובו מגיע לכל ילד יתום שמתעתד לעלות לכיתה א' ליצן רפואי עם חבילה ייעודית למאורע, בשנת 2024 חולקו כך חבילות ללמעלה מ־800 ילדים יתומים.

 קבוצות תמיכה מקוונות 
הארגון מפעיל קבוצות תמיכה מקוונות באמצעות שיחות וידאו לאלמנים ואלמנות עם ילדים מתחת לגיל 18. קיים גם פורום אינטרנטי גדול (בפייסבוק) להתייעצויות ודיונים.

 נוער אמיצים 
במסגרת הארגון פועל "נוער אמיצים" שבא לתת מענה ליתומים הבוגרים באמצעות מפגשים, סדנאות כתיבה ומוזיקה וטיולים.

 תוכנית חונכות ומלגות 
הארגון מפעיל תוכנית מלגות לסטודנטים שהתיתמו בילדותם, החל מ־2023 מפעיל הארגון תוכנית חונכות במסגרתה סטודנטים מתנדבים משובצים למשפחות אמיצים ו"מאמצים" אותן לליווי שוטף. הסטודנטים מבקרים במשפחה פעמיים בשבוע במשך שעתיים, מסייעים לילדים בשיעורי בית או בפעילויות, ומשמשים דמות בוגרת תומכת נוספת בחיי הילד היתום. החונכים מקבלים הדרכה מקצועית מצוות פסיכולוגי כדי לתת מענה רגיש ומועיל לילדים. תוכנית זו, שהחלה בירושלים ובפתח תקווה, מסייעת גם להורה היחיד בקבלת זמן מנוחה נוסף והקלה בעומס הטיפול בילדים.

 בנות שירות 
החל מ־2021 מפעיל הארגון בנות שירות לאומי במועדונים בירושלים ובפתח תקווה.

כל פעילויות "אמיצים" ניתנות בחינם למשפחות המשתתפות, ומתאפשרות על-ידי רשת רחבה של מתנדבים ותרומות. הארגון פועל בשיתוף פעולה עם רשויות מקומיות במספר יישובים, התורמות משאבים כגון מבני מפגש למועדונים וציוד לאירועים. חזון הנהלת הארגון הוא להמשיך ולהקים סניפים ומועדוני "אמיצים" נוספים ברחבי הארץ כך שלכל משפחה שכולה אזרחית תהיה מסגרת קהילתית נגישה באזור מגוריה.

הפעילות בעמותה מבוססת כולה על התנדבות ותרומות. מייסדי הארגון ומנהליו פועלים ללא שכר מאז הקמתו, והוא מומן עד היום מתרומות פרטיות וציבוריות מהארץ ומהעולם. בתקופות חירום התגייסו תורמים לתמוך בעמותה, אך שינויים בעדיפויות הציבור הביאו לאתגרים כלכליים: למשל, בעקבות אירועי מלחמת חרבות ברזל בשנת 2023 חלה ירידה חדה בתרומות, שכן משאבים רבים הופנו לטובת חיילים ומשפחות שכול צבאי. בתחילת 2025 הזהירו מנהלי "אמיצים" כי קשיים תקציביים מאיימים על המשך פעילותו, ואף נאלצו לצמצם זמנית את פתיחת חלק ממועדוני הארגון ולפנות בקריאת חירום לציבור לסיוע במימון הפעילות.

 פעילות פרלמנטרית 
מלבד התמיכה הישירה במשפחות, ארגון אמיצים עוסק בפעילות שתדלנות ציבורית לקידום זכויותיהן והכרתן של משפחות האלמנים, האלמנות והיתומים הצעירים מול רשויות השלטון. הדס דיסין גליק, כמייסדת ומנכ"לית הארגון, ויהודה גליק, המשמש כנשיא, מובילים מהלכים מול הכנסת, משרדי הממשלה והרשויות המקומיות לתיקוני חקיקה ולשינוי מדיניות ביחס לאוכלוסייה זו.

 חוק יום משפחות היתומים בישראל 
גולת הכותרת עד כה של פעילות הארגון היא חקיקתו של "חוק יום משפחות היתומים בישראל, התשפ"ד 2024", חוק זה קובע יום ציון שנתי לחיזוק המעמד וההעצמה של משפחות האלמנים, האלמנות והיתומים בישראל, שיצוין מדי שנה בכ"ה בכסלו, נר ראשון של חנוכה.ביום זה ייערכו בכנסת אירוע רשמי ועבודת הסברה, בבית נשיא המדינה יתקיים מפגש הוקרה, וכן יוקדש דיון מיוחד לנושא במשרד האפוטרופוס הכללי – כדי לעמוד על צורכי המשפחות השכולות הצעירות. החוק הוגש ביוזמת ח"כ יוסף טייב וקבוצת חברי כנסת, בשיתוף פעולה הדוק עם הנהלת "אמיצים" שיזמה ודחפה את המהלך. לראשונה בתולדות המדינה, חוק זה מעניק הכרה רשמית לקהילת האלמנים, האלמנות והיתומים הצעירים כאוכלוסייה הזכאית להוקרה ולתשומת לב ציבורית, בדומה למשפחות שכול צבאי.

 תיקון חוק האפוטרופסות הכללית 
בנוסף לחוק יום משפחות היתומים, ארגון "אמיצים" היה מעורב בקידום מהלך חקיקתי להקלת הליכי האפוטרופסות והירושה עבור הורים שהתאלמנו לילדים קטינים, כדי למנוע סחבת ועומס רגשי וכלכלי על המשפחה לאחר האובדן. מאמצים אלו נשאו פרי עם תיקון תקנות שאושר בכנסת, המאפשר לקבל אישורים להחלטות בעיזבון ללא צורך בפנייה לבית משפט, ובכך מפשט את תהליך ניהול עיזבון ההורה שנפטר וחוסך בירוקרטיה לאלמן/ה הנותר/ת. חשיבות התיקון הוא בכך, שעד אז, נפטר שלא הותיר אחריו צוואה, ולמעשה השאיר את בן זוגו וילדיו שותפים בנכסיו, אילץ את ההורה הנותר לקבל לכל פעולה בנכסים אישור מבית המשפט, לאחר התיקון, בקשות כאלו יאושרו בידי האפוטרופוס הכללי, מה שיפחית מאוד בירוקרטיה וגם יפחית את העומס על בתי המשפט.

 מטרות חקיקה עתידיות 
חזון הארגון הוא חקיקת חוק יסודי ומהפכני יותר לגבי זכויות משפחות האלמנים והיתומים הצעירים שעיקריו הוא:
 הכרה מלאה של המדינה בחובתה למשפחות שכול אזרחיים, לקצבה ותמיכה.
 ביטול המצב הקיים של הכפפת מתן הקצבאות להישארותה של האלמנה ללא זוגיות, בארגון רואים מצב עניינים נוכחי זה כ"עיגון".
 ביטול החובה בתצהיר להוכחת אבהות מאלמנות.
 ביטול מבחני ההכנסה הנוגעים לקצבאות של משפחות שכול, חיוב חוו"דים יקרים ומתישים של עו"ד ועו"ס, תצהירים משפטיים ועוד, ומתן קצבאות ללא קשר למצבם הכלכלי של המשפחות, בדומה לקצבאות נכות, שניתנות ללא קשר למצבו הכלכלי של מקבל הקצבה.

 ראו גם 
 יתמות
 אלמנות
 ארגון אלמנות ויתומי צה"ל

 קישורים חיצוניים 



עמוד הארגון ברשת החברתית פייסבוק.

 הערות שוליים 

קטגוריה:ישראל: עמותות
קטגוריה:ישראל: רווחת הילד
קטגוריה:ישראל: ארגוני עזרה
קטגוריה:עמותות
קטגוריה:ירושלים: ארגונים